እፍተራሪ ዓንደብርሃን ወልደገርጊስ

**ሓቂ ኣብ ቅድሚ ሓሶት**

ኩሉ ከምዝፈልጦ ዓንደብርሃን ወልደገርጊስ ገዲም ተጋዳላይን ዲፕሎማትን ምንባሩ ዘየጠራጥር ሓቂ እዩ። ታሪኽ ሰውራና ከም ዝምስክሮ ኣብ’ቲ ብዙሕ ሓጎጽጎጽን ጽንኩር እዋናትን ውሑዳት ሰባት ካብ’ታ መርከብ ናይ ቃልሲ ብምዝላል ኣብ ባሕሪ ሞት ብምጥሓል ካብቲ ሒዞሞ ዝነበሩ ቅኑዕ ቃልሲ ተኣልዮም ኣብ መንገዲ ክድዓትን ጥልመትን ከም ዘላግሱ ሰነዳት ታሪኽ ዘረጋግጽዎ ናይ ቀረባ እዋን ተርእዮ እዩ። ዓንደብርሃን ድማ ሓደ ካብቶም ዝጠፈሹ ናይ ቀረባ እዋን በለጸኛታትን ጠላምን እዩ።

እዚ ጽሑፈይ እፍተራሪ ዓንደብርሃን ዝብል ኣርእስቲ ዝመረጽኩሉ ምኽንያት ናይ’ቲ ሒዝዎ ተበጊሱ ዘለዉ ፖለቲካ ሰዓብቱ ነቲ ኣብ ኤርትራ ዘሎ ሓያል ዓቅሚ ሰብ ብምስትንዓቕ፣ ገለ ቀነዥማት ገለ ደጀጅማት ገለ ድማ ሚንስትራት ኽኾኑ ናይ 2030 ራእይ ዝብል ሒዞም ኣብ ልዕሊ ህዝቢ ኤርትራ ቸቸይ ክብሉ ዝሓልሙ ዘለዉ ዝበለዩ ካድራት ጀብሃን ናይ ዓባይ ኢትዮጵያ ተጣበቕትን መሪሑ ሰለ ዝተበገሰ እየ። እታ ቅንዕቲ ቃል ናይ እፍተራሪ ፊተውራሪ እያ። ግን ንዑኡ ስለዘይትበቅዕ እፍተራሪ ኢለያ ሓሊፈ ኣለኹ።

ነዚ ከዐውቶ ዝሓልሞ ዘሎ ዕላማ ክውን ንምግባር ኣብ ዓበይቲ ሆተላት ሲምፖዝዩምን ብምውዳብን ኣብ ዝተፈላለያ ናይ መራኸቢ ቡዝሓንን ማሕበራዊ ሜድያታትን ብምውጻእ፣ ብፍላይ ድማ ኣብ’ዚ ብደምን ኣዕጽምትን ሰማእታትና ዝመጸት መዓልቲ ነጻነት ኣጋጣሚ ብምጥቃም ብዙሕ ዝንቡዕ ሓውሲ ፈሊጣዊ ኣዳናጋሪ መግለጽታትን ጎስጓሳትን የካይድ ኣሎ።

ዓንደብርሃን ካብ’ቲ ዝነብረሉ ዝነበረ ሃገር ኣሜርካ ናብ ሰውራ ኤርትራ ክስለፍ ዘገደዶ ቀንዲ ሮቛሕታት እቲ ኩቱር ኣድልዎ ኣብ ልዕሊ ጸለምቲ ኣሜርካውያን ዝካየድ ዝነበረን ኣስካሕካሒ ውግእ ቨይትናምን ምዃኑ ኣብ’ቲ ምስቶም ስዲ ደቂ ሰበይቲ ዝኾኑ ዳኒኤል ተኽላይን ሰለሙን ገብረማርያምን ዘካየዶ ቃለ ምልልስ ገሊጽዎ ኣሎ። ቀጺሉ ድማ ናብራ ሜዳ ጡዑም ዝብሃል ከመይ እዩ ኢሎም ምስ ሓተትዎ፣ ሜዳ ወይ ቃልሲ ድኣ እንታይ ጡዑም ነገር ኣለዎ፣ ብጀካ ውግእን ጥምየትን ጽምእን ዕርቃንን ከመይ ኣቢሉ ጡዑም ክኸውን ኢሉ መሊስሎም።

ነዛ ጽሕፍቲ እንዳኣዳለኹ ኣብ መስኮት ተለቪዥን ሓደ ኣስካሕካሒጉዳይ ማለት ጆርጅ ፍሎይድ ዝተባህለ ጸሊም ኣሜርካዊ ብጻዓዱ ፖሊስ ናይታ ሃገር ክሳዱ ብእግሮም ረጊጾም ኣብ ደረጃ ሞት ኣብጺሖሞ። ብሰንኪ’ዚ ድማ ኣብ ከተማ ሚንያፖሊስ ዝጀመረ ናዕቢ ኣብ መላእ ኣሜሪካ ሊሑሙ ብዙሕ ዕንወት ኣውሪዱ። ቅድሚ እዚ ጉዳይ ድማ ክልተ ወርሒ ይገብር ሓደ ጸሊም መንእሰይ ስፖርታዊ ጉያ እንዳካየደ እንከሎ ብክልተ ጻዓዱ ብጥይት ተቀቲሉ ሞይቱ። እዚ ከም’ዚ ተርእዮ ኣብ ኣሜርካ ጸብጺብካ ዝውዳእ ኣይኮነን። ናይ ጸሊም ሂወት የገድስ እዩ (BLACK LIFE MATTERS) ዝብል ጭርሖታት ብምልዓል ብዙሕ ግዜ ሰላማዊ ሰልፍታት ይግበር እዩ።

ብሓቂ ድማ ዓንደብርሃን ህይወቱን ክብሩን ካብ ከም’ዚ ከድሕን ኣብ ብረታዊ ቃልሲ ምስላፉ፣ ኣብ ሜዳ ድማ ብብጸቱ ዝግበረሉ ዝነበረ ሓልዮት ወኪል ህዝባዊ ግንባርን ኣምባሳደር ሃገረ ኤርትራን ኣብ ኤሮጳ ክኸውን በቂዑ። በዚ ኣቢሉ ድማ ምስ ወከልቲ ሃገራትን ዓበይቲ ኣህጉራዊ ትካላት ንክላለ ዓቢ ዕድል ፈጢሩሉ።

ብኣታሓሳስባ ዝኾነ ርትዓዊ ሰብን ተቃላሳይን ኣብ ዓለም እቲ ዝጠዓመ ነገር ኣብ ቃልሲ ተሳቲፍካ ንቅኑዕ ዕላማ ህይወትካ ምኽፋል እዩ። ኣብ ውሽጢ ቃልሲ ድማ ምስ ብጾትካን ህዝብኻን እትሓልፎ ዕላልል ቁምነገር ፍቅሪ ናይ ህይወት ተሞክሮ እዩ። ንገለ ሰባት ከም በዓል ዓንደብርሃን ግን ጽቡቅ ፓላሶታትን ጹቡቃት መካይንን ጽርግያታትን ጥዑም መግብን ካልኦት ኣብ ዝሃነጹልካ ጎደናት ሸናዕ ምባልንን ጥዑም ምርጫ ይመስሎም ይኸውን። ጥዑም ወይ ጽቡቅ ዝባሃል ግን ነገራዊ ዘይኮነስ እቲ ሞራላውን ውሽጣውን ክብሪ ናትካ እዩ። ስለ’ዚ ድማ እዩ ዓንደብርሃን ሞራላዊ ክብሪ ናቱ ንክሕልዉ ኣብ ሰውራ ተሰሊፉ፣ ብውድብን ፕረሲደንት ኢሰያስን ብዝሃቦ ሓለፋ ተጠቂሙ፣ ሃገራዊ ረብሓ ኣስተማቂሩ ንዝተበገሰሉ ዕላማ ክክሕድ ዝርከብ ዘሎ።

ዓንደብርሃን ካብ ቀዳማይ ክሳብ ሳልሳይ ጉባኤ ህ.ግንባር ኣብ ማእከላይ ሽማግለ ተመሪጹ ክሳብ 2008 መልእኽቲ ፕረሲደንት ኢሰያን ህ.ግንባርን መንግስትን ከተግብር ዘንሐ ሰብ እዩ። ብፍላይ ኣብ ሰማንያታት ንመሪሒነት ኤርትራውያን ኣብ ሰሜን ኣሜሪካን ኤሮጳን ኣብ መጀመርታ ክልተ ሽሕ ድማ ናይ ጂ15 ጂ16 ምንቅስቃስን ምእሳርን ምስተጋህደ ኣንጻር እዞም ኩሎም ኣትሪሩ ዝተቃወመንን ውሳኔ መሪሕነት ቅኑዕነቱን ደጋጊሙ ዝተማጎተን ሰብ እዩ። እዚ ኩሉ ዓመታት ከም ሓቀኛ ኣገልጋሊ መሪሕነትን ውድብን ከም ዘይነበረን ከመይ ኢሉ እዩ ሕጂ ኣብ 1994 ዝተመርጸት መሪሕነት ዕልዋን ጥልመትን ፈጺማ ዝብል ዘሎ። ንሱ ናይ’ዚ መሪሕነት መልእኽትን ውሳኔን ኣተግባሪ ኮይኑ ክሳብ ብዶላራት ናይ ምዕራባውያን ትካላት ዝተዓደገላ ኣይነበረን ድዩ?

ዓንደብርሃን ሕፍር ከይበለ ብዛዕባ ትምህርትን ዩኒቨርሲቲ ኣስመራን መግለጺ ምሃቡ፣ ታሪኽ ዓንደብርሃን ኣብ ዩኒቨርሲትይ ኣስመራ ንኩሉ ብሩህ እዩ። ንሱ ፕረሲደንት ዩኒቨርሲቲ ኣስመራ ኣብ ዝነበረሉ ኣብ ውሽጢ እቲ ዩኒቨርሲቲ ዝተፈጥረ ሕንፍሽፍሽ ኣብ መወዳእታ ድማ ካብዚ ዩኒቨርሲቲ ተሰጊጉ ኣብ ካልእ መደብ ክሕዝ ዝተገብረ ኩሉ ህዝቢን እቶም ኣብ’ቲ ዩኒቨርሲቲ ዝነበሩ ዝፈልጥዎ እዩ።

ዓሻ ዝተኸሎ ለባም ነይነቅሎ ዝብሃል ኣዘራርባ ኣብ ሕብረተሰብና ኣሎ። ዓንደብርሃንን ከምኡ ዝኣመሰሉ ቢሂማት ብዛዕባ ኣስመራ ዩኒቨርሲቲ ዝዝርግሕዎ ሕማቅ ወረ ካብ ሓቂ ዝረሓቀ እዩ። ኣስመራ ዩኒቨርሲቲ ተዓጽዩ ደረጃ ትምህርቲ ኣብ ኤርትራ ንድሕሪት ተመሊሱ እንዳተባህለ ዝጋዋሕ ጸለመን ፕሮፖጋንዳን ኣብ ቅድሚ ሓቂ ክንርእዮ እንከለና ከም’ዚ ዝስዕብ እዩ።

ኣነ ሓደ ካብቶም ኣብ መጀመርታ ሰብዓታት ተማሃራይ ቅድመ-ዩኒቨርሲቲን ዩኒቨርሲትን ዝነበሩ ዉሑዳት ተማሃሮ እየ። መብዛሕትኦም ኣብ’ዚ ዩኒቨርሲቲ ዝኣትዉ ዝነበሩ ተማሃሮ ድሕሪ ናይ ሻምናይ ክፍሊ ጀነራል ኤግዛሚነሽን ልዕሊ 90 ነጥቢ ዘምጽኡ ተማሃሮ፣ ወነንቲ ናይ’ዚ ዩኒቨርሲቲ ዝነበራ ብሳንታ ፋሚልያ ዝፍለጣ ደናግል ኣብ ዓመት 40 ተማሃሮ ይቅበላ ነይረን፣ ኣብ ግዜናን ንመወዳእታ ግዜ 80 ሰባት ኣብ 1971 ተቀቢለን። ብመሰረት ናይ ኣስመራ ዩኒቨርሲትይ ካሪኩለም ቅድመ- ዩኒቨርሲቲ ተባሂሉ ካብ 9 ክሳብ 12 ክፍሊ ብሰለስተ ዓመት ክምዝውዳእ ተጌሩ ናብ ዩኒቨርሲቲ ይኣትዉ ነይሮም። ገለ ዉሑዳት ድማ ካብ ኣዲስ ኣበባ ዩኒቨርሲቲ ትምህርቶም ኣቋሪጾም ዝመጹ’ውን ይኣትዉ ነይሮም። ክሳብ 1975 እዚ ዩኒቨርሲቲ ካብ ሰለስተ ሚእቲ ዘይበዝሑ ተማሃሮ ይሕዝ ነይሩ። ዝወሃብ ዝነበረ ትምህርቲ ድማ ኣብ ሰለስተ ዓውዲ(ደፓርትመንት) ካብ 15 ዘይበዝሕ ዓይነት ትምህርቲ ይወሃብ ነይሩ። ዓመታዊ ድማ ኣስታት 20 ዝኾኑ ሰባት ብቀዳማይ ዲግሪ ይምረቁ ነይሮም።

ኣብ መወዳእታ 1974 ስርዓት ደርጊ ስልጣን ምስ ሓዘ እቲ ዩኒቨርሲቲ ተሃጊሩ ኣካል ናይ ኣዲስ ኣበባ ዩኒቨርሲቲ ኮይኑ። ድሕሪ 1975 ሓደ ዓውዲ ስነ-ሕርሻ ተወሲኽዎ ኣብ’ቲ ከባቢ ዩኒቨርሲቲ ዝነበሩ ህንጻታት ተወሲኾም ኣስታት ሓደ ሽሕ ዝኾኑ ተማሃሮ እንተላይ ካብ ኢትዮጵያ ዝመጹ እንዳተቀበለ ክሳብ ግዜ ነጻነት ቀጺሉ።

ድሕሪ ነጻነት ብዝሒ ተማሃሮን ኣብያተ ትምህርትን እንዳዛየደ እዩ መጺኡ። ዓመታዊ ድማ ኣስታት 20,000 ተማሃሮ ናይ ካልኣይ ደረጃ ትምህርቶም ይውድኡ ነይሮም። እንተድኣ ኣስመራ ዩኒቨርሲቲ በቲ ሒዝዎ ዝጸንሓ ኣስታት ሓደ ሽሕ ተማሃሮ ጥራሕ ዝቅበል እንተኾይኑ እቶም ዝበዝሑ ተማሃሮ እንታይ እዮም ክኾኑ። ከምቲ ኣቀዲመ ዝጠቀስክዎ ዝነበረ ዓይነት ዓውደ ትምህርቲ ኣርባዕተ ጥራሕ እየን። ምስ ዳግመ ህንጻ ሃገርና ከም ሕክምና፣ ምህንድስና፣ጆሎጂ፣ ስነ-ባሕሪን ካልኦት ንሃገር ዝጠቅሙ ዓውደ ትምህርቲ ክህልዉ ስለዝነበሮም ኩሉ ድማ ኣብ’ታ ጸባብ ዩኒቨርሲቲ ኣስመራ ከተተግብሮ ኣሸጋሪ እዩ ነይሩ።

ስለዚ ዝበዝሐ ተማሃሮን ዝበዝሐ ዓይነት ትምህርትን ክሕዝ ዝኽእል ብመንገዲ ኮለጃት ክኸውን ተወሲኑ። በዚ ድማ ኮለጅ ሕርሻ ኣብ ሓመልማሎ፣ ኮለጅ ማሕበራዊ ስነፍልጠት ኣብ ዓዲ ቀይሕ፣ ኮለጅ ምሕደራን ቢዝነስን ኣብ ሓልሓለ፣ ኮለጅ ጥዕና ኣብ ኣሮታ ሆስፒታል ኣስመራ፣ ኢንስቱትዩት ሳይንስ ተክኖሎጂን ኣብ ማይ ነፍሒ፣ ኮለጅ ናይ ሕክምና መሳርሕታትን ላቦራቶርን ከምኡ’ውን ደፓርትመንት ናይ ኢንጂነሪን ኣብ ኣስመራ ዩንቨርሲቲ መንእሰያት ዝማሃርሉ ሰፊሕ ዕድል ትምህርቲ ንዜጋታትን ንዳግመ ህንጻ ሃገርን ዝጥምት ናይ ትምህርቲ ዕድል ተዘርጊሑ።ስለ’ዚ እዛ ብውሑድ ዓውደ ትምህርትን ቁጽሪ ተማሃሮን ትሰርሕ ዝነበረት ዩኒቨርሲቲ ተዓጽያ ድያ ወይስ ዓብያ? እቲ ዘገድስ ትምህርቲ ድዩ ወይስ ስም ቤት ትምህርቲ ? ኣብ’ዚ እዋን ድማ ካብ ቀዳማይ ዲግሪ ሓሊፉ ናይ ማስተርስ ትምህርትን ኣብ ኮለጅ ሕክምና ኦሮታ ድማ ናይ ስፐሻሊዘሽን ትምህርቲ ይወሃብ ኣሎ።

ሕጂ ኣብ ኤርትራ ደረጃ ትምህርቲ እንዳ ዓበየ ድዩ ዝኸይድ ዘሎ ዋላስ እንዳንቆልቆለ? ቁጽሪ ኣብያተ ትምህርቲን ብዝሒ ተማሃሮን ካብ ጻት ናብ ጻት ብቁጽርን ዓይነትን እንዳዓበየ ይኸይድ ኣሎ። ኣብ’ዚ ቀረባ እዋን ጥራሕ ኣብ ዞባ ደቡባዊ ቀይሕ ባሕርን ዞባ ጋሽ ባርካን ልዕሊ ኣርባዓ ናይ ማእከላይን ካልኣይን ደረጃን ኣሕዳርን ቤት ትምህርትን ይህነጻ ኣለዋ። ምስ እዚ ኩሉ ግን ኩሉ ክንበጽሖ ዝግብኣና በጺሕናዮ ማለት ኣይኮነን። ኤርትራ ሃገርና ማእከል ስነ-ፍልጠትን ተክኖሎጂን ክትከውን እቲ ጻዕሪ ቀጻሊ እዩ። ስለዚ ኩሉ ዜጋ ድማ ኣብ ክንዲ ዝዛረብ ጉቡኡ ክገብር ዝበለጸ እዩ።

ስግንጢር ኣተሓሳስባ ዓንደብርሃን መወዳእታ የብሉን። ምናልባት ካብ’ቲ ዘሳቅዮ ዘሎ ሕማም ሽኮርን ጸቅጢ ደምን ናይ ሓንጎል ጭንቀት ፈጢርሉ ከይከውን እቲ ኣብ ውሽጢ ኣኼባታት እንዳተኻየደ እትው ውጽእ ዘብዝሖ ኣመታት ክህበካ ይኽእል እዩ። ስለምንታይ እዩ ንህዝቢ ኤርትራ ሕማቅ ነገራት ዝትምነየሉ። ትማሊ ትማሊ ብህዝባዊ ግንባርን ህዝቢ ኤርትራን ይምካሕ ከም ዘይነበረ ሎሚ እንታይ ረኺብዎ ከም ሰፍኢ ግልብጥ ግልብጥ ዝብል ዘሎ? እቲ ሓቂ ብህዝባዊ ግንባርን መንግስቲ ኤርትራን ፕረሲደንት ኢሰያስን ዝተዋህቦ ሓላፍነት ምስ ቡዙሓት ሃገራውያንን ዓለምለኻዊ ውድባትን ብቀሊሉ ክራኸብ ኣፍደገ ከፊትሉ፣እቶም ጹቡቅ ናይ ህዝቢ ኤርትራ ዘይደልዩ ምዕራባውያን ከምቲ ካልእ ህዝብና ካብ ሃገሩ ንክበታተን ዝሰርሕዎ ዘለዉ ውዲት ዓንደብርሃንን ሃይለ መንቀርዮስን በዞም ጸላእቲ ተገዚኦም ንዝኣምንሉን ዝተቃለስሉን ዕላማን ኣብ ምሻጥ ይርከቡ።

ዓንደብርሃን ዝኾነ መንግስቲ አርትራ ንረብሓ ሃገርን ህዝብን ዝገብሮ መደባት፣ ንሱ’ውን ኣብ’ቲ ምስ መንግስቲ ዝሰርሓሉ ዝነበረ ዘድንቆን ዝጉስጉሰሉ ዝነበረን ከም መደባት ሃገራዊ ኣገልግሎትን ናይ ተማሃሮ ክረምታዊ ምእቶትን ሕጂ ግምጥል ኢሉ እዞም መደባት ከም ኣንጻር ስድራቤትን ንብዕልግናን ዘይሙእዝዝነትን መንእሰያት ንስድራቤቶም ዘተባብዕ ጌሩ ክገልጾን ከነኣእሶምን ይርከብ ኣሎ።

ክረምታዊ ማእቶት መንእሰያት ተማሃሮ ኣብ ከባቢ ዝነብርሉ ንሓደ ወርሒ ኣትክልቲ ብምትካልን ካልእ ንህዝቢ ክሕግዙ ዝኽእሉ መደባት ዘሰላስልሉ፣ ብሓደ ሸነኽ ናይ ስራሕ ተመክሮ ዘጥርይሉ ኣብ’ቲ ስራሕ’ውን ገለ ውሑድ ክፍሊት ስለዝዋሃቦም ንጥራዛውቶምን መጻሕፍቶምን ዝሕግዝ እዩ። ብሃገር ደረጃ ክረኤ እንከሎ ድማ ኣብ ምግራብን ምልማዕን ሃገር ኣበርክትኦም ይገብሩ። ብቀጻሊ ድማ ምስ ስድራበቶም ኣለዉ።

ኤርትራ ሃገርና ነጻነታ ካብ እተረጋግጽ 29 ዓመታ ኣብዒላ ኣላ። ብተግባር ግን እዛ ሃገር ዝሓለፉ 20 ዓመታት ከም ሃገር ክትቅጽል፣ ልምዓታዊ መደባታ ብጉቡእ ከተሰላስል ዘኽእል ሃዋህው ኣይነበረን። ከምቲ ሓደ ኣዛዚ ሰራዊት ኣብ ሓደ ናይ ልምዓት ቦታ ዝበሎ “ትማሊ ግዜ ምሳና ኣይነበረን፣ ሕጂ ግን ምሳና ኣሎ፣ በዚ ሕጂ ሒዝናዮ ዘለና ስርሓት ንኤርትራ ክንቅይራ እዩ” ኢሉ። እቶም ኤርትራ 29 ዓመታት እንታይ ጌራ ንዝብሉ፣ ብሓቂ ትማሊ ግዜ ምሳና ኣይነበር መልሲ ንዓታቶም እዩ። ግንከ ኣብ’ዚ ዘይኑቡር ኩነታት ፈጺሙ ክነዓቅ ዘይካኣል ዓበይቲ ስርሓት ተሰሪሖም እዮም። ኣብ ከም ኤርትራ ሓዳሽ ሃገር እግራ ከይተኸለት ወራርን ዓለማዊ ከበባን ዘጓነፋ ይትረፍ እተን ዓመታት ዘቅጸራ ሓያል ቁጠባ ዘለወን ሃገራት ኣብ ሽድሽተ ወርሒ ዘይመልእ ግዜ ብሰንኪ ኩናት ቁጠበኤን ረማዕማዕ ክብል ንዕዘብ ኣሎና።

ኤርትራ ሳላ በሊሕ መሪሕነታን ጻዕራም ህዝባን ነዚ ኩሉ ብድሆታት ሲዒራ ብዓወት ወጺኣ ኣላ። እዚ ድማ ሃገራዊ ኣገልግሎት ብግብሪ ስለ ዝተሰርሓሉ እዩ።ሃገራዊ ኣገልግሎት ብመሰረት ኣዋጅን ክለሳ-ሓሳብን ንክልተ ዓመት ምዃኑ ንዋላ ሓደ ኣይጠፍኦን እዩ። ልዕሊ ዓቅምኻ ወራርን ጸገምን ክመጸካ እንከሎ ግን እቲ ክግበር ዘይክኣል ጌርካ ሃገርካን ህዝብኻን ከተድሕን ሓላልን ግድነትን እዩ። ሓደ ንሃገሩን ህዝቡን ስለዘገልገለ ባርያ ወይ ጊላ ዝኾነሉ ምኽንያት የለን። ሰብ ንሳላሳ ዓመት ክጋደል እንከሎ ዋላ ሓንቲ ኣይተኸፍሎን። እቶም ነዚ ዘዐወቱ ተጋደልትን ዋርሳይን ሙሉእ ጻምኦም ዝኽፈልሉ ርሑቕ ኣይኮነን።

እቲ ዘገርም ዓንደብርሃን ኣብ ደምበ ሸንኮለል ዘሎ ናይ ድሑር ዝንባሌታት ኣውራጃውን ሃይማኖታውን ፍልልያት መንግስቲ ኤርትራ ስልጣኑ ንምንዋሕ ዝጥቀመሉ ሜላ እዩ ይብል። ኣነ ዳርጋ ኣርብዓ ዓመት ኣብ ህዝባዊ ግንባር ተቃሊሰ ኣብዚ ድማ ብጀካ ሃገራዊ ሓድነት፣ ጽንዓት፣ ተወፋይነት ዝኾነ ካልእ ትምህርቲ ርእየን ሰሚዔን ኣይፈልጥን። ዓንደብርሃን ልዕሊ ኣርባዓ ዓመት ከም ሓላፊ ኮይኑ ኣብ ዝተፈላለየ ቦታት ሰሪሑ ከምዚ ሕጂ ዝብሎ ዘሎ ኣብ ህዝቢ እዚ ሕማቅ ምፍልላያት ንከስፋሕፍሕ መምርሒ ተዋሂብዎ እንተኾይኑን ሰሪሑሉን እንተድኣ ኮይኑ ሃየ ሕጂ ይሓብረና። ሕጂ ግን ይኣክል ዓገብ ንውልቃዊ ረብሓታት ክትብል ዘይምሕር ሓጥያት ኣይትግበር፣ ብዝገበርካዮ ተናሲሕካ ኣብ መንገዲ ሓቂ ደቅስ።

ዓወት ንሓፋሽ!!

ግርማይ የማነ

tzinaat@gmail.com